病中不復問節序四遇重陽既不能登高又不觴客聊書老懷
作者：范成大
朝代：宋

paragraphs: 四時變遷翻覆手，百卉於人亦何有。
騷客顛詩亦狂酒，强惜黄花愛重九。
少年習氣似陶公，采采金英滿衣袖。
携壺木末最關情，欹帽風前幾搔首。
饞吻偏憐粽栗香，新衣不管囊萸臭。
貪將節物趁遨頭，肯向賓筵稱病叟。
如今衰颯悟空華，現在去來飛電走。
登臨舊迹如夢斷，觴詠故人多骨朽。
百年長短隨隙駒，萬化陳新直芻狗。
不堪把玩堪一笑，安用歲時歌拊缶。
家人亦復探新篘，插花洗醆爲翁壽。
蒲團困坐眼慵開，莫把故情看老醜。
挽鬚兒女太癡生，更問今年有詩否。